
Az ATB-346 kénorganikus vegyület hatása kísérletes akut hasnyálmirigy-gyulladás súlyosságára

Kulcsszavak: akut pankreátitisz, kénorganikus vegyület, ATB-346, gyulladáscsökkentés, antioxidáns
Bevezetés: Az akut pankreátitisz (AP) az exokrin hasnyálmirigy heveny gyulladásos állapota. A betegségnek nincs specifikus kezelése és viszonylag magas a halálozási aránya. Korábbi vizsgálatok leírták, hogy egyes kénorganikus vegyületek (pl. ATB-346), amelyekből H2S szabadulhat fel, gyulladáscsökkentő hatással bírnak számos betegségben. A munkánk során célunk volt az ATB-346 in vivo és in vitro hatásainak vizsgálata kísérletes AP-ben és izolált hasnyálmirigy acinus sejteken.
Módszerek: FVB/n egerekben óránkénti ceruleinnel (Cer 10×50 μg/kg), majd egy másik modellben az első két órában etanol+palmitoleinsav (EtOH 1,35 g/kg, POA 150 mg/kg) kombinációjával váltottuk ki az AP-t intraperitoneálisan. Az ATB-346-ot per os (2×20, 2×40, 2×80 μmol/kg) adtuk. Az AP súlyosságának becslése a pancreas szövetek hisztológiai kiértékelésével, a szöveti víztartalom, valamint a pancreatikus mieloperoxidáz és a szérum amiláz aktivitásának meghatározásával történt. Az in vitro vizsgálatokat AP-t kiváltó toxikus vegyületekkel kezelt primer hasnyálmirigy acinus sejteken végeztük. A sejtek életképességét propídium-jodid méréssel és MTT-teszttel határoztuk meg. Az mRNS expresszió meghatározására RT-PCR technikát alkalmaztunk SYBR Green kvantifikálással.
Eredmények: Az EtOH+POA és cerulein által indukált AP modellekben az ATB-346 szignifikánsan csökkentette a betegség súlyosságát és a gyulladásos paraméterek egy részét. Az ER stresszt szabályozó és az antioxidáns hatást kiváltó gének expresszióját is fokozta az ATB-346 az AP során. In vitro az AP-t indukáló szerek (cerulein, kenodezoxikolát, L-arginin-HCl, EtOH+POA) az acinus sejtek nekrózisát és a sejtek metabolikus aktivitásának csökkenését okozták.
Megbeszélés: Az ATB-346 gyulladás- és oxidatív stressz csökkentő, valamint citoprotektív hatással rendelkezik a pancreasban.



